OpenLLM-France/wikimedia huggingface dataset:
# Georgios Tsolakoglou

Georgios Tsolakoglou (grezieraz: Γεώργιος Τσολάκογλου; Rentina, 1886ko apirila – Atenas, 1948ko maiatzaren 22a) greziar militar eta politikaria izan zen. Greziako lehen ministroa izan zen 1941etik 1942ra.
Aromaniarra izan zen. Greziako armadako ofiziala izan zen eta Balkanetako Gerretan, Lehen Mundu Gerran, Aliatuen esku-hartzea Errusiako Gerra Zibilean eta Greko-turkiar gerran borrokatu zuen.
1941ean, teniente jeneral mailarekin, Greziako armadaren errendizioa eskaini zion Wehrmacht-i. 1941eko apirilean txotxongiloen gobernuko lehen ministro izendatu zuten. Haren agintaldian Italiak Greziaren zati bat hartu zuen eta Bulgariak Greziako Trazia anexionatu zuen. Gosete handia ere gertatu zen. 1942ko abenduan kargutik kendu eta Konstantinos Logothetopoulosek ordezkatu zuen.
Gerraren amaieran atxilotu eta heriotza-zigorra ezarri zioten. Ondoren, heriotza-zigorra aldatu eta betiko espetxealdia ezarri zitzaion. Kartzelan hil zen 1948an.
* Datuak: Q471242
* Multimedia: Georgios Tsolakoglou / Q471242
# Oswald Spengler

Oswald Spengler (Blankenburg, Alemania, 1880ko maiatzaren 29a - Munich, Alemania, 1936ko maiatzaren 8a) filosofoa izan zen.

## Bizitza

1904an, doktoretza eskuratu zuen Hallen, eta 1911 arte eskola-irakasle izan zen. 1911n, Municha joan zen, eta bere lan nagusia, Der Untergang, idazten hasi. Historizismoaren teorialari nagusietakoa izan zen, eta Nietzschek eta Diltheyk eragin handia izan zuten haren pentsaeran. Spenglerrek gizartearen aurrerabidearen mitoa baztertu zuen, eta historia kultura-ziklotan antolatua dela zioen; hala, kulturaren garapena organismo bizienarekin alderatzen zuen, eta lau aro edo aldi bereizi zituen (gaztaroa, helduaroa, zahartzaroa eta heriotza), eta Mendebaldeko kulturaren gainbehera edo zahartzaroa hasia zela zioen. Naziek haren teoria batzuk aintzat hartu zituzten hasieran, baina, oro har, kritika asko jaso zituen.
Besteak beste, hona haren bi idazlan: Der Untergang des Abendlandes (1920, Sartaldearen gainbehera); Der Mensch und die Technik (1931, Gizakia eta teknika).

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q57112
* Multimedia: Oswald Spengler / Q57112
# Karl Barth

Karl Barth (Basilea, Suitza, 1886ko maiatzaren 10a - Basilea, Suitza, 1968ko abenduaren 10a) suitzar teologo protestantea izan zen.

## Biografia

Bonngo Unibertsitateko irakasle zelarik, Hitlerren gobernuak kendu zion postua. Barthen doktrina Kalbinen Erreformatik abiatzen da, eta predestinazioaren ikusmolde berria dakar. Teologiaren garbitasuna zaindu nahi du, desbideratze modernistak alboratuz (liberalismoa, laizismoa, historizismoa, nazismoa, humanismoa, eta abar), eta Bibliara eta antzinako teologoetara itzuli beharra aldarrikatzen du. Haren eragina, intelektuala eta erlijiozkoa, eremu protestante osora hedatua da.
Kirchliche Dogmatik (1927-1932-1951) da Barthen lan garrantzitsuena; bere «teologia dialektikoa» agertu zuen bertan.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q107473
* Multimedia: Karl Barth / Q107473
# Mesomeria

Mesomeria molekula edo ioi baten egitura bi formula edo gehiagoren bidez adierazten duen formula edo adierazpen mota da. Erresonantzia kimiko izenez ere ezagutzen da. Molekula jakin baten benetako izaera eta tasunak formula bakar batek ezin adierazi ditzakenean erabiltzen da. Mesomeria adierazpena duen molekula edo ioiak ez ditu osagaien formulen egiturak, tarteko hibrido bat denez. Bentzenoaren molekulak duen mesomeria da kimikan ezagunenetako bat.

## Erreferentziak

* ↑ Mesomeria. Zientzia eta teknologia hiztegi entziklopedikoa. Elhuyar fundazioa.
* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2017-05-02 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q911365
* Multimedia: Mesomerism / Q911365
# Senez (aldizkaria)

Senez euskarazko itzulpen-aldizkaria da. Urtean behin kaleratzen da, baina ale bereziak edo monografikoak ere plazaratu izan ditu. Argitaratzailea Euskal Itzultzaile, Zuzentzaile eta Interpreteen Elkartea da (EIZIE). Martuteneko Itzultzaile Eskolak 1984. urtean sortu zuen, eta EIZIE sortu zenean elkarte honi pasa zion ardura.
Aldizkariak itzulpen-teoriarekin, pragmatikarekin eta euskal itzulpengintzarekin lotura duten gaiak lantzen ditu, batez ere euskaratik eta euskarara itzultzearen gaineko gogoetei eta esperientziei dagokienez. Ikerketa-gaiak eta profesionalen esperientziak edo kezkak izaten dira artikuluen gaiak.
1984an argitaratu zen lehenengo aleko artikuluen egileak hauek izan ziren: Xabier Mendiguren, Koro Navarro, Iñaki Zubizarreta, Jose Ignazio Berasategi, Imanol Tapia, J. Naberan, Begoña del Teso, Martxel Aizpurua, Jesus M. Zabaleta, Gotzon Egia, Klaudio Harluxet,eta Aintzane Ibarzabal.

## Erreferentziak

* ↑ «SENEZ itzulpen aldizkaria - EIZIE» www.eizie.eus (Noiz kontsultatua: 2018-09-15).
* ↑ itzulpengintza Euskal Herrian Auñamendi entziklopedia
* ↑ «Senez 1 (1984) - EIZIE» www.eizie.eus (Noiz kontsultatua: 2018-09-15).

## Ikus, gainera

* ItzuL posta-zerrenda
* EIZIE
* 31 eskutik
* Euskera (aldizkaria)
* Uztaro (giza. eta gizarte-zientziak)
* Osagaiz aldizkaria (osasun-zientziak)
* Kondaira aldizkaria (historia)
* Aldiri, Arkitektura eta abar aldizkaria (arkitektura)
* Ekaia aldizkaria (zientzia)
* Eleria aldizkaria (Zuzenbidea)

## Kanpo estekak

* Datuak: Q56628087
# Oskar Arana

Oskar Arana Ibabe (Aramaio, 1969) euskal itzultzailea da.

## Biografia

Zuzenbidean lizentziaduna, Herri-Arduralaritzaren Euskal Erakundean (IVAP-HAEE) hasi zen itzulpengintzaren munduan. Gaur egun, Arabako Foru Aldundian ari da. Jokin Zaitegi literatur itzulpen lehiaketa irabazi zuen 2004an, JM Coetzee-ren Disgrace (Lotsaizuna) euskaratuta. Harrezkero, makina bat literatur lan itzuli ditu, batez ere Paul Austerrenak. Halaber, 31eskutik itzulpengintzari eta hizkuntzari buruzko blogean artikulu ugari idatzi ditu. EIZIEko zuzendaritza batzordean parte hartu zuen bi urtez eta 2008an lehendakari izan zen.

## Itzulpenak

* 2015: Neguko egunerokoa, Paul Auster.
* 2010: Sunset Park, Paul Auster.
* 2008: Gizona ilunpean, Paul Auster.
* 2007: 1984, George Orwell.
* 2007: Bidaiak scriptoriumean zehar, Paul Auster.
* 2007: Anarkia hutsa, Woody Allen.
* 2006: Brooklingo erokeriak.
* 2004: Lotsaizuna, John Maxwell Coetzee.

## Erreferentziak

* ↑ http://nordanor.eus/nor?id=220

## Ikus, gainera

* 31 eskutik

## Kanpo estekak

* Euskal itzulpegintzaren datu-basea.
* Datuak: Q104601646
# Itziar Diez de Ultzurrun

Itziar Diez de Ultzurrun Sagalà (Iruñea, 1967) itzultzaile, filologo eta antropologoa da. Itzultzailea da Nafarroako Gobernuan 1995az geroztik eta EIZIEko lehendakaria da 2019tik (Euskal Itzultzaile, Zuzentzaile eta Interpreteen Elkartea).
Euskal Herriko Unibertsitatean Euskal Filologia lizentziatura egin zuen, baita Gizarte eta Kultur Antropologia ere. Horretaz gain, itzulpengintzako masterra burutu zuen.
Gaur egun, itzultzaile dihardu Nafarroako Gobernuan 1995eko urriaz geroztik. Bere ikaszaletasuna ez du ordea itzulpengintzak mugatzen; aditua da, baita ere, Bakearen Kulturan, Gizarte Kohesioan, Kultura arteko Elkarrizketan nahiz Genero Berdintasunean.
2010ean, Linh jaunaren biloba lanarekin, Vitoria-Gasteiz Itzulpen Saria jaso zuen Gazte Literatura sailean. 2011. Urtean, berriz, Euskadi Literatura Sariko itzulpen arloan finalista gelditu zen, Philippe Claudelen Brodecken Txostena itzulpen-lanari esker.
Bestalde, Diez de Ultzurrun ezaguna da euskarara ekarri dituen hainbat literatura-lani esker. Euskara, gaztelania, ingelesa eta frantsesa ditu sorburu-hizkuntzak , eta euskara eta gaztelania xede-hizkuntzak. 31 eskutik talde-blogean hainbat testu argitaratu ditu itzulpengintzari eta euskarari buruz eta Berria egunkarian ere aritu da artikulugile.
Itzulpenak egiteaz gain, zuzentzaile moduan ere aritzen da.
EIZIEko lehendakaria da 2019az geroztik.
Pedro Diez de Ultzurrun Etxarte euskal idazlearen alaba da.

## Itzulpenak

* Indarkeriaz, Hannah Arendt (2021)
* Munduko Poesia Kaierak , Louis Aragon (2019)
* King Kong teoria Despentes, Virginie (2017)
* Dalloway Andrea, Virginia Woolf (2014)
* Gauzak Perec, Georges (2014)
* Tunisian girl: udaberri arabiarraren aldeko blogaria Mhenni, Lina ben (2012)
* Brodecken txostena Claudel, Philippe (2011)
* Linh jaunaren biloba Claudel, Philippe (2010)
* Bikarioetxeko hilketa Christie, Agatha (2008)

## Erreferentziak

* ↑ «EIZIE Elkartea. Antolaera» EIZIE (Noiz kontsultatua: 2021-07-27).

## Kanpo estekak

* Datuak: Q42342735
# Angel Erro

Angel Erro Jimenez (Burlata, Nafarroa Garaia, 1978ko maiatzaren 12a) euskal idazlea da.
Zuzenbidean lizentziaduna da Nafarroako Unibertsitate Publikoan eta Euskal Filologian Euskal Herriko Unibertsitatean.
Poesia landu du batik bat. Halaber, Volgako batelariak izeneko literatura blogeko partaide da.
Berria egunkarian kolaboratzailea da, Jira izeneko zutabea idatziz.

## Lanak
### Poesia

* Eta harkadian ni (2002, Elkar)
* Gorputzeko humoreak (2005, Alberdania)
* Poema liburu bat —irakurtzeko jarraibideak— (2022, Erein)
* Itzulpena — Traducción (2024, Nafarroako Gobernua)

### Egunerokoak

* Lerro etena (2004-2018) (2019, Elkar)

## Sariak

* 2023an Lauaxeta saria 'Poema liburu bat —irakurtzeko jarraibideak—' poema bildumagatik. Bizkaiko Foru Aldundiak 35 urte baino gehiakoentzako poesia saria.

## Erreferentziak

* ↑ Zenbait tokitan Anjel grafiaz aipatzen duten arren, berak Angel grafia darabil euskarazko testuetan. Horrenbestez, euskal wikipedian Angel idazkera dagokio, wikipedia honetan antroponimiarako onartu diren irizpideei jarraituz.
* ↑ (Gaztelaniaz) Deia.eus. (2023-12-01). «Lauaxeta sariak banatu ditu Bizkaiko Foru Aldundiak» Deia (Noiz kontsultatua: 2024-06-14).

## Ikus, gainera

* Nafarroako idazleak
* Euskarazko literatura
* 31 eskutik

## Kanpo estekak

* «Angel Erro», Literaturaren Zubitegia.
* Volgako Batelariak bloga.
* Datuak: Q12253581
* Multimedia: Angel Erro / Q12253581
# Manu Lopez

Manu Lopez Gaseni (Bilbo, Bizkaia, 1961eko azaroaren 21a) euskal idazlea eta itzultzailea da. Euskal Filologiako lizentziaduna eta Psikodidaktikako doktorea. EHUko Irakasle Eskolan Literaturako irakaslea da. Behinola aldizkariaren koordinatzailea da.
Euskal Itzultzaile, Zuzentzaile eta Interpreteen Elkarteko (EIZIE) kide da 1991z geroztik. Elkartearen enkarguz, Euskaratutako literaturaren azterketa eta inbentarioa egin zuen 2008an, eta Idazlea Itzultzaileen Lantegian ekimenaren gidari izan zen 2010ean eta 2009an. Horrez gain, zenbait formazio-ikastaro eman ditu EIZIEren eskutik, eta hainbat artikulu idatzi ditu Senez aldizkarirako. EIZIEko lehendakaria izan zen 2022tik 2024a arte.

## Lanak
### Saiakera

* 90eko hamarkadako haur eta gazte literatura (2005, Pamiela)
* Autoitzulpengintza euskal haur eta gazte literaturan (2005, Utriusque Vasconiae)

### Haur eta gazte literatura

* Jokoz kanpo (1987, Elkar)
* Borroka arroka (1991, Erein)
* Jaun agurgarria (1993, Pamiela)
* Andoni eta Maddalenen komediak (1994, Pamiela)
* Iñaxioren kefir bereziak (1988, Pamiela)
* Nobela argitaragarria (1996, Elkar)
* Urrutiko intxaurrak (1996, Erein)
* Olioa urpean (1998, Alberdania)

### Itzulpengintza

* Aliceren abenturak lurralde miresgarrian (Pamiela, 1989)
* Ispiluan barrena eta Alicek han aurkitu zuena (Pamiela, 1990)
* Alizia haurrentzat (Pamiela, 2004)
* Alizia herrialde miresgarrian (Pamiela, 2015)

## Erreferentziak

* ↑ «Manu López Gaseni» Euskomedia (Noiz kontsultatua: 2017-05-04).
* ↑ «Jose Manuel López Gaseni» Nordanor.eus (Noiz kontsultatua: 2024-04-22).
* ↑ «Manu Lopez Gaseni, EIZIEren lehendakari berria» EIZIE (Noiz kontsultatua: 2024-04-22).
* ↑ «Fernando Rey, EIZIEren lehendakari berria» EIZIE (Noiz kontsultatua: 2024-04-22).

## Ikus, gainera

* 31 eskutik

## Kanpo estekak

* Manu Lopez Gaseni literaturaren zubitegian
* Liburuak Alberdanian
| Euskal idazleak | Artikulu hau euskal idazle bati buruzko zirriborroa da. Wikipedia lagun dezakezu edukia osatuz. |
* Datuak: Q12262961
# Hasselt

Hasselt (nederlanderaz ˈɦɑ.səɫt) Belgikako ipar-ekialdeko hiria da, Flandrian kokatua, Linburgo probintziako hiriburua. 102,24 kilometro koadroko eremua hartzen du eta 2016ko urtarrilaren 1ean 76.621 lagun bizi ziren bertan.

## Herritar ezagunak

* Hendrik van Veldeke (1140 aldean-1190 aldean), idazlea
* Jean-Joseph Thonissen (1817-1891), legelaria
* Willy Claes (1938), politikaria
* Adrien de Gerlache (1866–1934), esploratzaile eta militarra
* Paul Wellens (1952), txirrindularia
* Luuk Gruwez (1953), poeta
* Steve Stevaert (1954), politikaria
* René Martens (1955), txirrindularia
* Nico Emonds (1961), txirrindularia
* Stef Driesen (1966) artista
* Luc Nilis (1967), futbolaria
* Axelle Red (1968), kantautorea
* Bram Castro (1982), futbolaria
* Daniel Guijo-Velasco (1984), futbolaria

## Hiri senidetuak

Hasselt ondorengo hiriekin senidetuta dago:
* : Detmold
* : Mountain View (Kalifornia)
* : Itami (Hyogo)
* : Sittard

## Kanpo estekak

* (Nederlanderaz) Webgune ofiziala, hasselt.be
* Datuak: Q58780
* Multimedia: Hasselt (Belgium) / Q58780
# Ane Inés Landeta

Ane Inés Landeta Urrabaso (Bilbo, 1996) bizkaitar aktore, zinemagilea eta zinema zuzendaria da.

## Bizitza

1996an Bilbon jaio zen. Antzerki ikasketak egin zituen Ánima Eskolan. Arte ederretako gradua ikasi zuen Euskal Herriko Unibertsitatean (2014-2018).
2021 urtean "Azkena" zinema proiektua egin zuen Lorea Lyonsrekin batera eta aurkeztu zuen Zinebin eta "Premio AUX de Zinebi Express" saria lortu zuten.

## Filmografia
### Zinema

* 2024, Cuestión de Confianza (arte zuzendaritza)
* 2024, Azkena (ekoizpena eta zuzendaritza)
* 2021, Instrucciones para caminar por la ciudad/Hirian ibiltzeko jarraibideak, zuz. Begoña Vicario
* 2018, En la luna (animazioa)​
* 2018, Miraila (animazioa)
* 2018, Me quiere, no me quiere(s), zuz. Ane Inés Landeta eta Lorea Lyons
* 2016, A migas, zuz. Ane Inés Landeta eta Lorea Lyons

### Antzerkia

* 2016, Baile de máscaras, zuz. David Valdelvira.
* 2015, Diálogos Imposibles, zuz. Marina Ximanskaja.
* 2014, Uda-gau bateko ametsa, zuz. David Valdelvira.
* 2013, Los bajos fondos, zuz. David Valdelvira.

## Erreferentziak

* ↑ «ZINEBI ESTRENA SIETE CORTOMETRAJES DIRIGIDOS POR CINEASTAS DE EUSKADI SELECCIONADOS EN EL PROYECTO “ITXITIK” – ZINEBI» zinebi.eus (Noiz kontsultatua: 2022-04-15).
* ↑ (Gaztelaniaz) «Cinco proyectos de jóvenes mujeres cineastas optan a convertirse en películas» www.kulturklik.euskadi.eus 2021-11-06 (Noiz kontsultatua: 2022-04-15).
* ↑ Press, Europa. (2021-11-16). «Zinebi estrena siete cortometrajes dirigidos por cineastas de Euskadi seleccionados en el proyecto 'Itxitik'» www.europapress.es (Noiz kontsultatua: 2022-04-15).
* ↑ (Ingelesez) Zinebi Express | Aux Magazine. (Noiz kontsultatua: 2022-04-15).
* ↑ (Gaztelaniaz) «Documentales con alma» El Correo 2021-02-09 (Noiz kontsultatua: 2022-04-15).
* ↑ (Gaztelaniaz) «El programa Aukera impulsa a jóvenes mujeres cineastas» Bilbao Gazte 2021-06-11 (Noiz kontsultatua: 2022-04-15).
* ↑ (Gaztelaniaz) «Lorea Lyons & Ane Inés Landeta + Gau Irekia Expo Gunea» Sarean 2017-11-27 (Noiz kontsultatua: 2022-04-15).
* ↑ «FETABI 2016» www.sgae.es (Noiz kontsultatua: 2022-04-15).
* ↑ (Gaztelaniaz) Kmon. «OFF FETABI 2016 BAILE DE MÁSCARAS en Bilbao» www.kmon.info (Noiz kontsultatua: 2022-04-15).
* ↑ “Buero” Antzerki Saria (2015). .

## Kanpo estekak

* Datuak: Q111016949
* Multimedia: Ane Landeta / Q111016949
# Babel aurretik: euskal literaturaren historia bat

Babel aurretik: euskal literaturaren historia bat Joseba Gabilondok 2016an ingelesez plazaratu zuen saiakera baten euskarazko itzulpena da. Jatorrizko liburuaren izenburua Before Babel: A History of Basque Literatures da. Egilearen asmoa historia berritzaile bat egitea da; haren ustez, "Euskal Herriko literatura historiak oso zaharkituak ziren". Bertan, tradizionalki baztertuak izan diren diziplina eta jardunak ere bildu nahi ditu. Euskarazko bertsioa Amaia Apalauza Ollok egin du.

## Laburpena

Literaturaren historia tradizionalak alde batera utzirik, saiakerak ikuspegi berritzaile bat dakar. Euskal Herriko historia eta kultura ezaugarritzen dituzten gatazka edo bortizkeria historikoak abiapuntutzat hartuta, gutxienez bi literatura aztertzen ditu elkarren lehian:
* Klase subalterno edo zapalduek (nekazari, baserritar…) euskaraz adierazitakoa, gehienbat ahozko tradizioari loturik.
* Euskal eliteek erdaretan idatzitakoa.
Gabilondoren ustez, gaur egun euskaraz idatzitako literaturak sinbolikoa du, oraindik ere estatu-hizkuntzetan gehienbat hitz egiten eta idazten duen euskal herri bati nortasun diferentzial bat ematea, alegia. Espainiar eta frantses literaturak birdefinitzen ditu eta, euskal kasutik abiatuta, literatura minoritarioen gaineko teorizazio berria dakar.
Historiografia tradizionalek aintzat hartzen ez dituzten testu, diziplina eta jardunetan jartzen du arreta egileak: diskurtso politikoan, antropologian, turismoan eta ekonomian. Gainera, literatura-diskurtso historiko gehienak aletzen ditu (historizismo berria, teoria postkoloniala, multikulturalismoa, ikasketa subalternoak), eta proposamen metodologiko eta teoriko berri bat egiten du.
Historia horrek argi berri baten azpian aurkezten dizkigu zenbait mugimendu historiko, esate baterako, nazionalismoa, feminismoa, modernitatea eta globalizazioa.

## Bibliografia

* Babel aurretik: euskal literaturaren historia bat. Tafalla: Txalaparta argitaletxea, 2020. 400 or. ISBN 978-84-18252-28-0.

## Erreferentziak

* ↑ https://www.txalaparta.eus/eu/liburuak/babel-aurretik
* ↑ https://www.txalaparta.eus/eu/liburuak/babel-aurretik

## Kanpo estekak

* Datuak: Q100998654
# Mezulari (argitaletxea)

Mezulari Bizkaiko argitaletxea da, Bilbon egoitza duena. Jesusen Lagundiaren Loyola Komunikazio Taldeko kidea da, Sal Terrae eta Mensajero argitaletxeekin eta SJDigital bulegoarekin batera. Talde honen barruan, Mezulari zigilupean argitaratzen dituzte euskarazko liburuak eta bildumak, batez ere, haur eta gazteei zuzendutakoak.

## Ikus, gainera

* Euskal Herriko argitaletxeen zerrenda

## Erreferentziak

* ↑ Arroita Azkarate, Izaro. «MENSAJERO ARGITALETXEAREN SOSLAIA» Memoria Historikoa Literatura Iberiarretan (Euskal Herriko Unibertsitatea).

## Kanpo estekak

* Webgune ofiziala
* Datuak: Q5818686
# Giltza Argitaletxea

Giltza Argitaletxea Bizkaiko argitaletxea da, Sondikan egoitza duena. 1992an sortua, euskeraz zein gazteleraz argitaratzen du. Hogeita hamar liburu inguru argitaratu ditu ume, gazte eta helduentzat, hainbat generotakoak (antzerkia, eleberria, ipuina…)
Edebé argitalpen-taldeko zigiluetako bat da Giltza argitaletxea. Edebé 1983an sortu zen Bartzelonan, salestarrek 1888an sortutako Ediciones Don Bosco argitaletxearen jarraipen gisa eta berritze-prozesu bati jarraikiz. Gaur hainbat zigiluk osatzen dute Edebé taldea: Edebé gaztelaniazko eta katalanezko merkaturako, Rodeira Galiziarako, Giltza Euskal Herrirako eta Marjal Valentziako Erkidegorako.

## Ikus, gainera

* Euskal Herriko argitaletxeen zerrenda

## Erreferentziak

* ↑ Ibarluzea Santisteban, Miren. «GILTZA-EDEBÉ ARGITALETXEAREN SOSLAIA» Memoria Historikoa Literatura Iberiarretan (Euskal Herriko Unibertsitatea).

## Kanpo estekak

* Webgune ofiziala
* Datuak: Q131736588
# Georgios Tsalmpouris

Georgios Tsalmpouris (grezieraz: Γιώργος Τσαλμπούρης; Veria, 1996ko ekainaren 22a -) greziar saskibaloi jokalaria da. Hegal-pibot dabil A1 Ethnikiko Panionios BC taldean.

## Biografia

Tsalmpouris Archelaos Pierikos taldean hezitako jokalaria da, eta 2013-14 denboraldian Greziako B ligan egin zuen debuta, Greziako saskibaloiaren hirugarren mailan.
2014-15 denboraldian, Tsalmpouris Estatu Batuetara joan zen Iowako Estatu Unibertsitatean sartzeko, NCAAren I Dibisioan Iowa State Cyclonesekin jokatzeko. Bertan 8 partida jokatu zituen eta 1,4 puntu, 0,8 errebote, 0,3 asistentzia eta 0,1 lapurreta egin zituen partidako, 4,4 minututan.
2015eko abuztuan, Greziara itzuli zen A1 Ethnikiko AEK Atenasen jokatzeko, bost denboraldirako kontratua sinatuz.
2016an, automatikoki sartu zen NBAko 2016ko Draftean, baina ez zen hautatua izan bi txandatan.
Grezian geratu eta Kolossos Rodou eta P.A.O.K. BC taldeetan izan zen.

## Ibilbidea

* AEK Atenas (2015-2019)
* → Kolossos Rodou (2017–2018)
* Kolossos Rodou (2019–2020)
* P.A.O.K. BC (2020–2021)
* Apollon Patras (2021–2022)
* Real Betis Baloncesto (2022)
* Bilbao Basket (2023-2024)
* Panionios BC (2024-)

## Erreferentziak

* ↑ eurobasket.com PAOK Thessaloniki tabs Georgios Tsalmpouris

## Kanpo estekak

* Datuak: Q21066138
* Multimedia: Georgios Tsalmpouris / Q21066138
# Flunitrazepam

Flunitrazepama konposatu organikoa da, C$_{16}$H$_{12}$FN$_3$O$_3$ formula duena eta bentzodiazepinen familiakoa. Konpostu organofluoratutzat har daiteke. Solido zuri-hoirxka da.
Flunitrazepam botika gisa baliatzen da bere ezaugarriak medio. Insomnioa tratatzeko usatzen da bereziki. Pilula gisa hartzen da. Frantzian eta Espainian ez da merkaturatzen.
Beste bentzodiazepinak legez aisiadirako droga moduan ere kontsumitzen da. Mendekotasuna sor dezake eta abstinentzia-sindromea eragin.

## Sintesia

Fluntrazepama sei urratsetako prozesu baten bidez sintetizatzen da beheko eskeman ikus daitekeen legez.

## Albo-ondorioak

Albo-ondorio ohikoenak logura, ahuldadea, ezinegona, koordinazio-arazoak, kontzentratzeko-arazoak eta memoria-arazoak izaten dira.

## Kontraindikazioak

Flunitrazepma ez da hartu behar botikarekiko hipersentikortasuna, alkohol-kontsumoa, droga-mendekoatasuna, miastenia larria edo arnasteko arazo larriak baldin badaude. Haurdunaldian eta edoskitzean flunitrazepama hartzea ebitatuko da.

## Erreferentziak

* ↑ (Ingelesez) PubChem. «Flunitrazepam» pubchem.ncbi.nlm.nih.gov (Noiz kontsultatua: 2025-01-12).
* ↑ Kleemann, Axel, ed. (2001). Pharmaceutical Substances - Synthesis, Patents, Applications,. (4. ed. argitaraldia) Thieme ISBN 978-1-58890-031-9. (Noiz kontsultatua: 2025-01-12).
* Datuak: Q62947
* Multimedia: Flunitrazepam / Q62947